《松柏轩为陈御史题》
明代·杨荣

松柏本孤直，岂与凡木同。深根蟠厚地，危柯拂层穹。

后凋知岁寒，偃蹇冰雪中。所以异群植，栋梁真足充。

高轩峙华构，手种由乃翁。年深遂培养，枝叶何笼葱。

清阴覆窗户，黛色蔽帘栊。遗芳及贤嗣，庆泽远益隆。

豸冠耸峨峨，衣绣兼乘骢。於焉仰馀荫，景德思无穷。

节操日以坚，禄秩日云丰。五柳竟萧索，三槐委榛丛。

何如兹轩上，青盖郁童童。愿言慎封殖，永世流清风。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。